باش ساغلیغی و چاغری
اولو یارادانین آدی ایله
((من اصبح و لا یهتم بامور المسلمین فلیس بمسلم)) پیغمبر(ص)
آخشامی مسلمانلارین ایشلرینه چالیشمایاراق صبح ائدن، مسلمان دگیل.
قاراداغ ماحالی ورزیغان بخشی
شیرین دیللر ایله خاطرلا منی
هر زامان قلبیمده دولانیر نقشی
آچان گوللر ایله خاطرلا منی
آشیق ائلینکی دیر، ائل آشیغیندیر. ائلینده غمی آشیقلاریندیر.
یوردوموزون گوللو چیچکلی بؤلگه سی و قهرمانلار دیاری اولان، قاراداغین زلزله خبری و اورادا اوز وئرن فاجعه لر بیزی ده سارسیتدی.اوزونتولرله بو اولایدا نئچه یوز نفر حیاتین ایتیریب. نئچه مین نفرده یارالی اولاراق، یوردوموزون مختلف شهرلرینده اولان خسته خانالارا یئرلشدیریلیبلر.
بوتون وطنداشلاریمیزی، اؤزللیکله هنر و اینجه صنعت دونیاسیندا چالیشانلاری بو آغیر حادثه نین آجیلارینی قالدیرماغا چاغیریریق.انشاء الله وطنداشلاریمیزین یاردیملاری ایله بو حادثه نین آجیلاری آرادان تئزلیکله قالدیریلار.
مادی یاردیم چاغری لاری ایله بیرلیکده ائلیمیزی، یارالی اولاراق خسته خانالاردا یاتان وطنداشلاریمیزی یاد ائتمگه چاغیریریق. مختلف شهرلرده غریب اولماسینلار دئیه و معنوی دستک اوچون اونلارلا گؤروشوب، دردلرینه اورتاق اولماغا چاغیریریق.
بورادان زلزله دن ائتگی لنن یوردداشلاریمیزا بیلدیرمه لی ییک، 110 نفر غربی آذربایجان آشیقلار درنگی نین اویه لری سیزین یانینیزدادیر و سیزین اوچون اللریندن گلنلری اسیرگمهیهجکلر.
آللاهدان اؤلنلره رحمت، قالانلارا دؤزوم و یارالیلارا شفا دیله ییریک. تانری یاردیمچیمیز اولسون.
غربی آذربایجانین آشیقلار درنگی
23/5/1391
ـــــــــــــــــــــــــــــــــــــــــــــــــــــــــــ
ـــــــــــــــــــــــــــــــــــــــــــــــــــــــــــــ
ـــــــــــــــــــــــــــــــــــــــــــــــــــــــــــــــــــــــ
اهره هئریزه ورزیغانا گل
طبیعت یئنه ده شیلتاقلیق ائتدی
اهره هئریزه ورزیغانا گل
زلزله باتیردی ائلی اوبانی
طبیعتین الی باتدی قانا گل
اهره هئریزه ورزیغانا گل
***
سهندله ساوالان گئیسین قارانی
چونکو یاسا باتیب داغی آرانی
آللاه کیم ساریسین بئله یارانی؟
طبیعتین الی باتدی قانا گل
اهره هئریزه ورزیغانا گل
***
هارایا امدادا چاتانیم گلسین
ییخیلان قولوندان توتانیم گلسین
وارینا گومانی یئتنیم گلسین
طبیعتین الی باتدی قانا گل
اهره هئریزه ورزیغانا گل
***
اوغلو الدن گئدن آنا آغلاییر
آناسین ایتیرمیش بالا آغلاییر
آشیق قوربان چکیر نالا آغلاییر
طبیعتین الی باتدی قانا گل
اهره هئریزه ورزیغانا گل
آشیق قوربان پورولی علیار- اورمو
22/5/1391
برچسبها: زلزله, اهر, ورزقان, باش ساغلیغی, چاغری, آشیقلار درنگی
درین اوزونتولرله،بیلدیرمهلیییک ائلیمیزین دگرلی آشیغی، قوشاچایلی آشیق گولاب حسین خانی 2/5/1391 تاریخینده بو دونیادان گؤز یوماراق، ابدی دونیایا کؤچوب.
43 ایل قوشاچای و هئشتری ماحالیندا آشیقلیق ائدن آشیق گولاب،3/4/1322 تاریخینده قوشاچایدا دوغولموشدور.
بو اوستاد آشیغا آللاهدان رحمت، قالانلارینا ایسه صبر دیله ییریک.
برچسبها: باش ساغلیغی, آشیق گولاب, قوشاچای, هئشتری, آشیق
azb_Arab azb_Arab pes_Arab azb_Arab azb_Arab azb_Arab azb_Arab kas_Arab azb_Arab azb_Arab azb_Arab azb_Arab azb_Arab azb_Arab azb_Arab unk snd_Arab snd_Arab snd_Arab pbt_Arab azb_Arab pbt_Arab azb_Arab azb_Arab pbt_Arab unk azb_Arab azb_Arab azb_Arab azb_Arab pbt_Arab unk azb_Arab azb_Arab azb_Arab azb_Arab pbt_Arab unk azb_Arab azb_Arab azb_Arab azb_Arab pbt_Arab azb_Arab unk azb_Arab azb_Arab azb_Arab azb_Arab azb_Arab